**REPUBLIKA HRVATSKA**

 **KARLOVAČKA ŽUPANIJA**

 **OPĆINA SABORSKO**

 **Općinsko vijeće**

Klasa:550-01/12-01/03

Urbroj:2133/15-01-12-1

Saborsko, 26.10.2012.godine

 Temeljem članka 7., članka 20. i članka 38. Zakona o socijalnoj skrbi (NN RH br. 73/97, 27/01, 59/01, 82/01, 103/03, 44/06, 79/07), te članka 18. Statuta Općine Saborsko („Glasnik Karlovačke županije 28/09), Općinsko vijeće Općine Saborsko na svojoj 08. redovnoj sjednici održanoj 26.10.2012.godine donijelo je:

**Socijalni program Općine Saborsko za 2013.godinu**

**Članak 1.**

 Socijalnim programom Općine Saborsko za 2013.godinu utvrđuju se prava korisnika na oblike pomoći iz djelatnosti socijalne skrbi koju osigurava Općina Saborsko iz svog Proračuna za 2013.godinu.

**Članak 2.**

 Pod korisnicima prava podrazumijevaju se osobe – samci ili obitelji koje nemaju dovoljno sredstava za podmirenje osnovnih životnih potreba, a nisu ih u mogućnosti osigurati svojim radom ili prihodom od imovine ili iz drugih izvora.

**Članak 3.**

 Nadležna tijela po ovom Programu su Jedinstveni upravni odjel Općine Saborsko i Načelnik/ca Općine Saborsko koji o utvrđenim pravima na pojedini oblik pomoći izdaju rješenje odnosno odluku, sukladno odredbama Zakona o općem upravnom postupku.

 O žalbi protiv rješenja odlučuje Općinsko vijeće, odnosno nadležno tijelo Karlovačke županije.

 Žalba odgađa izvršenje prvostupanjskog rješenja osim ako zakonom nije drugačije određeno.

**Članak 4.**

 **Kriteriji za ostvarivanje prava na oblike pomoći:**

1. Temeljne odredbe za ostvarivanje prava na pojedine oblike pomoći utvrđenih socijalnim programom su:

Opći uvjeti:

* državljanstvo Republike Hrvatske,
* stalno prebivalište i boravište na području Općine Saborsko
* radna nesposobnost
1. Socijalni kriteriji za ostvarivanje prava na pojedine oblike pomoći su:
* korisnici pomoći za uzdržavanje u Centru za socijalnu skrb Ogulin,
* korisnici vojne opskrbnine,
* drugi kriteriji utvrđeni pojedinim oblicima pomoći
1. Ukupni prihodi domaćinstva:
* samac do 850,00 kn
* dvočlano domaćinstvo do 900,00 kn
* tročlano domaćinstvo do 1.000,00 kn
* četveročlano domaćinstvo do 1.100,00 kn
* za svakog daljnjeg člana plus 100,00 kn

Ukupnim prihodima samaca ili obitelji smatraju se sva financijska ili materijalna sredstva koja samac ili obitelj ostvare u posljednja tri mjeseca koja prethode mjesecu u kojem je podnijet zahtjev, osim:

* osobne invalidnine temeljem Zakona o socijalnoj skrbi,
* naknade za tjelesno oštećenje,
* doplatak za njegu i pomoć

Prihodi od poljoprivrede obračunavati će se temeljem utvrđenog katastarskog prihoda domaćinstva iz prethodne godine preračunat na mjesečni iznos.

Uz zahtjev za ostvarivanje prava na pojedine oblike pomoći, podnositelj je dužan prijaviti sve prihode domaćinstva i priložiti dokaze o prihodima svih članova domaćinstva.

**Članak 5.**

 **Kategorije mještana koje nisu obuhvaćene Socijalnim programom:**

1. Građani koji odbijaju ponuđeno zaposlenje, neovisno o stručnoj spremi, odnosno koji imaju priliku makar privremenim, sezonskim ili sličnim poslovima ostvariti sredstva za podmirenje osnovnih životnih potreba ili ostvariti druge prihode.
2. Građani koji mogu ostvariti prihode prodajom imovine ili davanje u zakup ili najam imovine koja ne služi njemu ili članovima njegove obitelji za podmirenje osnovnih životnih potreba.
3. Građani koji iste ili slične oblike socijalne skrbi već ostvaruju temeljem Zakona o socijalnoj skrbi, te drugih zakona, propisa ili programa.
4. Domaćinstva u kojima netko od članova ima u vlasništvu dvije kuće ili dva stana, kuću za odmor ili drugu nekretninu bez obzira na lokaciju.
5. Obitelj i njeni članovi, ako netko od njih ima auto snage preko 22 Kw, mobitel i slično a ne koristi to kao sredstvo rada.

**Članak 6.**

 **Oblici pomoći Socijalnog programa Općine Saborsko za 2013.godinu:**

1. Subvencije troškova prehrane učenika osnovne škole
2. Pomoć u ogrjevnom drvu
3. Naknada pogrebnih troškova
4. Troškovi prijevoza učenika srednjih škola
5. Novčana pomoć za opremanje novorođenčadi
6. Subvencije troškova stanovanja
7. Potpore i pomoći studentima
8. Pomoć udrugama osobama s posebnim potrebama
9. Jednokratna novčana pomoć
10. **Subvencija troškova prehrane učenika OŠ „Plaški“ u Plaškom koji žive na području općine Saborsko**

Za sve učenike OŠ „Plaški“ u Plaškom koji žive na području Općine Saborsko Općina Saborsko će u 2013.godini subvencionirati troškove prehrane sa 50% iznosa mjesečne cijene prema računu škole uz priložen popis učenika koji se stvarno hrane u školi.

1. **Pomoć u ogrjevnom drvu**

Samcu ili obitelji koja se griju na drva, može se jednom godišnje osigurati 3 m³ drva, ili

se može odobriti novčani iznos za podmirenje tog troška u visini koju Odlukom odredi Karlovačka županija, a ako se pomoć daje iz sredstava općinskog Proračuna u visini koju odredi Načelnik/ca općine.

 Odluku iz stavka 1. ove točke Karlovačka županija donijeti će najkasnije do 30 rujna za tekuću godinu. Načelnik/ca općine svoju odluku donosi sukladno pojedinačnim zahtjevima korisnika pomoći.

 Općina Saborsko radi osiguranja sredstava za odobrenje pomoći iz stavka 1. Ove točke podnosi zahtjev Karlovačkoj županiji najkasnije do prosinca tekuće godine.

 Pravo na pomoć mogu ostvariti osobe koje su na popisu Centra za socijalnu skrb Ogulin.

 Za svakog korisnika Jedinstveni upravni odjel izdaje rješenje o ostvarenju prava na pomoć u ogrjevnom drvu. Za svakog korisnika kojem se pomoć daje iz Proračuna općine Načelnik općine donosi Odluku o ostvarenju prava na pomoć u ogrjevnom drvu.

 Korisnik je dužan namjenski upotrijebiti primljenu pomoć, u protivnom gubi pravo na daljnju pomoć.

 Revizija prava na pomoć može se izvršiti na zahtjev stranke ili po službenoj dužnosti najmanje jednom godišnje.

1. **Naknada pogrebnih troškova**

Pravo na naknadu pogrebnih troškova može se ostvariti za:

1. Osobe koje pravo na pogrebne troškove ne ostvaruju temeljem Zakona o socijalnoj skrbi
2. Osobe nepoznatog prebivališta i bez prihoda
3. Osobe koje nemaju članova uže obitelji (roditelji, supružnik, djeca), a živjele su same i ispunjavaju uvjete iz članka 4. ovog Programa

Za ostvarivanje prava na naknadu pogrebnih troškova, zahtjev i svu potrebitu,

odnosno raspoloživu dokumentaciju, u Jedinstveni upravni odjel općine mogu podnijeti članovi obitelji ili domaćinstva, kao i institucije socijalne skrbi.

 Pravo na naknadu pogrebnih troškova ne može se ostvariti za umrle osobe koje imaju članove uže obitelji (roditelji, supružnik, djeca) iako nisu s njima živjeli u domaćinstvu, osim ako svi članovi uže obitelji sa svojim domaćinstvima ispunjavaju uvjete iz kriterija prihoda svih članova domaćinstva iz članka 4. ovog Programa.

 Utvrđuje se iznos do 2.000,00 kuna za nabavu opreme i obavljanje usluga sahrane osobama koje udovoljavaju kriterijima navedenim u ovom Programu.

 Rješenje o pravu na naknadu pogrebnih troškova izdaje Jedinstveni upravni odjel općine.

 U pogrebne troškove priznati će se samo nužna osnovna oprema i usluge.

1. **Subvencije prijevoza učenika srednjih škola**

Svi učenici srednjih škola sa prebivalištem na području općine Saborsko, koji se za put

do škole koriste javnim autobusnim i željezničkim prijevozom mogu za vrijeme trajanja školske godine ostvariti pravo na subvenciju troškova prijevoza u iznosu od 25% cijene mjesečne karte.

 Uz zahtjev za ostvarivanje prava subvencije prijevoza podnositelj zahtjeva dužan je priložiti uvjerenje škole o redovnom upisu i pohađanju škole.

 Pravo učenika na subvenciju prijevoza, utvrditi će se za svako polugodište tekuće godine.

 Po utvrđenom pravo na subvenciju prijevoza za učinke (predočenje potrebnih potvrda) Jedinstveni upravni odjel općine Saborsko će subvenciju troškova prijevoza u iznosu od 25% cijene mjesečne karte isplatiti prijevozniku, odnosno korisniku prijevoza, na njegov žiro račun, a prema izdanim mjesečnim računima.

1. **Novčana pomoć za opremanje novorođenčadi**

Novčana pomoć za opremanje novorođenog djeteta u iznosu od 2.500,00 kn ostvariti

će roditelji svakog novorođenog djeteta koji imaju prebivalište na području Općine Saborsko.

 Zahtjev za ostvarivanje novčane pomoći za opremanje novorođenog djeteta predaje se u Jedinstveni upravni odjel Općine Saborsko koji izdaje rješenja o pravu na ovakav oblik pomoći.

1. **Subvencije troškova stanovanja**

Pravo na subvenciju troškova stanovanja ostvaruje se putem zahtjeva podnijetog

Jedinstvenom upravnom odjelu Općine Saborsko. Pravo na subvenciju troškova stanovanja može se ostvariti za troškove komunalne naknade, vode, struje i smeća.

 Upravnim postupkom utvrditi će se da li podnositelj zahtjeva udovoljava kriterijima iz Socijalnog programa.

 Rješenje o ostvarivanju prava na ovaj oblik pomoći donosi Jedinstveni upravni odjel Općine Saborsko temeljem ovog Socijalnog programa.

 Pravo na ovaj oblik pomoći realizirati će se sukladno ostvarenju Proračuna Općine Saborsko.

1. **Potpore i pomoći studentima**

Svim redovnim studentima koji imaju prebivalište i boravište na području Općine Saborsko, na

Njihov zahtjev, može se osigurati jednokratna novčana pomoć u iznosu do 1.000,00 kn za kupnju knjiga, mjesečne karte, podmirenja djela troškova stanovanja i sl. zahtjev se predaje u Jedinstveni upravni odjel Općine Saborsko. Uz zahtjev je potrebno priložiti Uvjerenje u redovnom upisu tekuće školske godine i redovitom pohađanju studija.

 Pravo na ovakav oblik pomoći nemaju studenti koji koriste stipendiju dobiveno od općine.

 Pravo na ovakav oblik pomoći studenti mogu ostvariti jedanput godišnje.

 Rješenje o ostvarivanje prava na ovaj oblik pomoći donosi Jedinstveni upravni odjel Općine Saborsko.

 Pravo na ovaj oblik pomoći realizirat će se sukladno ostvarenju Proračuna općine Saborsko.

1. **Pomoć udrugama koje brinu o osobama s posebnim potrebama**

Udrugama s članovima s posebnim potrebama s područja Općine Saborsko Općinski načelnik/ca može na temelju njihovog zahtjeva odobriti pomoć.

1. **Jednokratna novčana pomoć**

Jednokratna novčana pomoć u visini od 500,00 do 2.500,00 kuna isplaćivati će se

najugroženijima u određenim situacijama (troškovi liječenja, nesreća, iznenadne bolesti, neki račun i slično), te u određene blagdane (Sv. Nikola, Božić, Nova Godina i slično).

 Jednokratna novčana pomoć odobrava se na temelju pismenog zahtjeva koji se podnosi Jedinstvenom upravnom odjelu Općine Saborsko koji izdaje rješenje o dodjeli jednokratne novčane pomoći. Jednokratna novčana pomoć može se odobriti u novcu izravno korisniku ili na način da Općina djelomično ili u potpunosti plati račun za robu ili uslugu ovlaštenoj pravnoj ili fizičkoj osobi.

 Ako tražitelj pomoći nije zadovoljan rješenjem koje je izdao JUO, o težini zahtjeva i raspoloživosti sredstava u Proračunu, Općinski načelnik Općine Saborsko može na temelju podnesenog prigovora donijeti odluku o dodjeli i visini jednokratne novčane pomoći.

 Jednokratna novčana pomoć može se u pravilu ostvariti jedanput godišnje. U izuzetnim teškim slučajevima jednokratna novčana pomoć može se ostvariti i više puta godišnje o čemu odlučuje Općinsko vijeće.

**Članak 7.**

**Potrebna novčana sredstva za 2013.godinu**

1. Subvencije troškova prehrane učenika OŠ 12.000,00 kn
2. Pomoć u ogrjevnom drvu 6.000,00 kn
3. Naknada pogrebnih troškova 3.000,00 kn
4. Subvencija prijevoza učenika 21.000,00 kn
5. Novčana pomoć za opremanje novorođenčadi 10.000,00 kn
6. Subvencije troškova komunalnih usluga 7.000,00 kn
7. Potpore i pomoći studentima 6.000,00 kn
8. Jednokratne novčane pomoći 10.000,00 kn
9. Pomoć udrugama posebnih potreba 3.000,00 kn

**U K U P N O 78.000,00 kn**

**Članak 8.**

**Prijelazne i završne odredbe**

Općinsko vijeće može po potrebi svojom Odlukom utvrditi osnove i mjerila za ostvarivanje prava po pojedinim oblicima pomoći iz ovog Programa.

 O zahtjevima za ostvarivanje prava subvencije troškova prehrane učenika OŠ, pomoć u ogrjevnom drvu, naknade troškova prijevoza učenika srednjih škola, jednokratne novčane pomoći rješenje će donijeti Jedinstveni upravni odjel Općine Saborsko nakon temeljitog uvida u socijalno stanje podnositelja zahtjeva, njegove obitelji, odnosno domaćinstva. Novčana pomoć za opremanje novorođenčadi određena je Odlukom vijeća u iznosu od 2.500,00 kn po svakom novorođenom djetetu. U slučaju prigovora od podnosilaca zahtjeva za pomoći općinski načelnik/ca na temelju pismenog prigovora donosi odluke o jednokratnim potporama i pomoći studentima, subvencijama troškova komunalnih usluga, te naknade za pogrebne usluge.

 Troškovi provođenja Socijalnog programa terete Proračun općine Saborsko. Načelnik je ovlašten dio neutrošenih sredstava predviđenih za pojedine oblike pomoći rasporediti na druge oblike pomoći za koje unaprijed nije bilo moguće predvidjeti iznos potrebnih sredstava.

 Razlika između iznosa sredstava utvrđeno Proračunom općine Saborsko za 2013.godinu za izvršenje Socijalnog programa i iznosa predviđenih potrebnih sredstava za izvršenje ovog Programa za 2013.godinu osigurati će se:

* Rebalansom proračuna za 2013.godinu
* Dopunskim sredstvima Proračuna RH i Karlovačke županije
* Donacijama

Domaćinstva se prema ovom Programu smatraju sve osobe koje zajedno žive na istoj adresi, u jednoj kući ili stanu.

Ostvarivanje prava na pojedine oblike pomoći temeljem ovog Programa, može se sukladno međusobnom dogovoru ostvariti putem Centra za socijalnu skrb Ogulin.

Korisnik pojedinog oblika pomoći dužan je Jedinstvenom upravnom odjelu Općine Saborsko prijaviti svaku promjenu koja uvjetuje gubitak priznatog prava u roku od 15 dana od dana nastanka promjene.

Korisnik koji ne prijavi promjenu u utvrđenom roku kojem mu prestaju prava po ovom Programu dužan je vratiti iznos primljene pomoći koju je primio u vrijeme od dana prestanaka prava na pomoć.

Korištenje prava utvrđenih ovim Programom počinje se u pravilu koristiti od 1. slijedećeg mjeseca nakon podnošenja zahtjeva.

Sredstva za realizaciju prava iz ovog Programa osiguravaju se u Proračunu Općine Saborsko, ovisno o pritjecanju sredstava u Proračun.

**Prava iz ovog Programa realizirati će se po slijedećim prioritetima:**

1. Novčana pomoć za opremanje novorođenčadi
2. Subvencija troškove prehrane učenika OŠ
3. Troškovi subvencije prijevoza učenika
4. Potpore i pomoći studentima
5. Pomoć za ogrjevno drvo
6. Naknada pogrebnih troškova
7. Subvencija troškova komunalnih usluga
8. Pomoć udrugama posebnih potreba
9. Jednokratna novčana pomoć

Temeljem članka 2. Pravilnika o sadržaju i načinu vođenja evidencije i dokumentacije,

te načinu i rokovima za dostavu izvješća o ostvarivanju prava na pomoć za podmirenje troškova stanovanja i drugim pravima iz socijalne skrbi utvrđenim općim aktima jedinice lokalne samouprave i ostvarivanjem prava na podmirenje troškova ogrjeva, Općina Saborsko dužna je voditi evidenciju i dokumentaciju o ostvarivanju prava na socijalnu pomoć, a izvješća za prethodni mjesec dostavljati Karlovačkoj županiji na posebnom obrascu, do trećeg u tekućem mjesecu.

**Članak 9.**

 Ovaj Program primjenjivati će se od 01.01.2013.godine i objaviti će se u Glasniku Karlovačke županije.

 **Predsjednik Općinskog vijeća**

 **Općine Saborsko**

 Marko Bićanić